
	Ændringsforslag til et udkast til retsakt

	Ændringsforslag fra Parlamentet opstillet i to kolonner

Tekst, der udgår, er markeret med fede typer og kursiv i venstre kolonne. Tekst, der udskiftes, er markeret med fede typer og kursiv i begge kolonner. Ny tekst er markeret med fede typer og kursiv i højre kolonne.

Den første og den anden linje i informationsblokken til hvert ændringsforslag angiver den relevante passage i det pågældende udkast til retsakt. Hvis et ændringsforslag angår en eksisterende retsakt, som udkastet til retsakt har til formål at ændre, indeholder informationsblokken tillige en tredje og en fjerde linje, hvori det er anført, hvilken eksisterende retsakt og hvilken bestemmelse heri der er berørt.

Ændringsforslag fra Parlamentet i form af en konsolideret tekst

Ny tekst er markeret med fede typer og kursiv. Tekst, som er bortfaldet, markeres med symbolet ▌eller med overstregning. Ved udskiftninger markeres den nye tekst med fede typer og kursiv, og den udskiftede tekst slettes eller overstreges.
Som en undtagelse bliver rent tekniske justeringer, der er foretaget af de berørte tjenestegrene med henblik på udarbejdelsen af den endelige tekst, ikke markeret.

FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om forslag til Europa-Parlamentets og Rådets forordning om indførelse af et dokumentationsprogram for fangster af almindelig tun (Thunnus thynnus) og om ophævelse af Rådets forordning (EU) nr. 640/2010
(COM(2020)0670 – C9-0336/2020 – 2020/0302(COD))
(Almindelig lovgivningsprocedure: førstebehandling)
Europa-Parlamentet,
–	der henviser til Kommissionens forslag til Europa-Parlamentet og Rådet (COM(2020)0670),
–	der henviser til artikel 294, stk. 2, og artikel 43, stk. 2, i traktaten om Den Europæiske Unions funktionsmåde, på grundlag af hvilke Kommissionen har forelagt forslaget for Parlamentet (C9-0336/2020),
–	der henviser til artikel 294, stk. 3, i traktaten om Den Europæiske Unions funktionsmåde,
–	der henviser til udtalelse af 27. januar 2021[footnoteRef:1] fra Det Europæiske Økonomiske og Sociale Udvalg, [1:  Endnu ikke offentliggjort i EUT.] 

–	der henviser til forretningsordenens artikel 59,
–	der henviser til betænkning fra Fiskeriudvalget (A9-0000/2021),
1.	vedtager sin holdning ved førstebehandling, hvormed Kommissionens forslag overtages;
2.	anmoder om fornyet forelæggelse, hvis Kommissionen erstatter, i væsentlig grad ændrer eller agter i væsentlig grad at ændre sit forslag;
3.	pålægger sin formand at sende Parlamentets holdning til Rådet og Kommissionen samt til de nationale parlamenter.

Baggrund for forslaget
Den Europæiske Union har været kontraherende part i den internationale konvention om bevarelse af tunfiskebestanden i Atlanterhavet (i det følgende benævnt "ICCAT-konventionen") siden 1997. 
ICCAT-konventionen fastlægger en ramme for det regionale samarbejde om bevarelse og forvaltning af bestandene af tunfisk og beslægtede arter i Atlanterhavet og tilstødende farvande gennem oprettelsen af en international kommission for bevarelse af tunfiskebestanden i Atlanterhavet (ICCAT). 
ICCAT har beføjelse til at vedtage bindende henstillinger med henblik på bevarelse og forvaltning af det fiskeri, der hører under organisationens kompetenceområde. Selv om disse henstillinger hovedsagelig er rettet til de kontraherende parter i ICCAT, såsom Unionen, kan de omfatte forpligtelser for de private operatører (f.eks. fartøjsførere). 
Forslagets indhold 
Dette forslag [COM(2020)0670] fastsætter bestemmelserne for et EU-dokumentationsprogram for fangster af almindelig tun til gennemførelse af bevarelses- og forvaltningsforanstaltninger, der er vedtaget af ICCAT, inden for rammerne af dens dokumentationsordning for fangster af almindelig tun. Sidstnævnte har til formål at identificere oprindelsen af al almindelig tun. 
Der findes faktisk allerede et EU-dokumentationsprogram for fangster i henhold til forordning (EU) nr. 640/2010. I det foreliggende forslag, som har til formål at ophæve forordning (EU) nr. 640/2010, foretages registreringen og attestering af fangst og efterfølgende handler for almindelig tun ved hjælp af et elektronisk dokumentationssystem for fangster af almindelig tun (eBCD), som har fungeret siden 2017, og som medlemsstaterne og operatørerne allerede anvender. I forslaget fastsættes, at det elektroniske system undtagelsesvis kan erstattes af dokumenter i papirform (BCD, fangstopgørelsen for almindelig tun), som svarer til kravene i det elektroniske system.
I forslaget fastsættes desuden generelle bestemmelser om brugen af fangstattester og reeksportdokumenter for almindelig tun og regler for registrering og attestering af fangster og efterfølgende handler med almindelig tun. Der er fastsat særlige regler for mærkede fisk. Forslaget indeholder også supplerende bestemmelser om verifikation før attestering, indberetning af data om eBCD-brugere og årlig rapportering til ICCAT. Endelig foreslår Kommissionen en omfattende anvendelse af delegerede retsakter med henblik på at ændre basisretsakten i fremtiden (i artikel 14).
Ordførerens holdning
Ordføreren glæder sig over, at Kommissionen har foretaget en streng gennemførelse af ICCAT-henstillingerne og dermed skabt lige vilkår for alle operatører. Sikring af ens vilkår for alle og samtidig fremme EU's høje bæredygtighedsstandarder for udenlandske flåder gennem EU-tiltag i regionale fiskeriforvaltningsorganisationer (RFFO'er) og andre internationale fora er afgørende for vores operatører og for at forbedre den internationale havforvaltning. 
Ordføreren mener, at det er vigtigt over for operatørerne, offentligheden og vores partnerlande, at Kommissionen foreslår en hurtig gennemførelse af RFFO'ernes henstillinger for at undgå forsinkelser i gennemførelsen af visse bestemmelser. Det er ikke logisk, at ICCAT-henstillingerne fra 2018, hvori fristerne var fastsat til 2020, først vedtages i 2021. 
På denne baggrund og i betragtning af, at denne sag i høj grad indebærer en teknisk gennemførelse uden et væsentligt politisk indhold, har ordføreren besluttet ikke at fremsætte ændringsforslag til Kommissionens forslag.

